শীর্ষনিউজ, ঢাকা: রংপুর সিটি করপোরেশন (রসিক) নির্বাচনের দিনক্ষণ যতই ঘনিয়ে আসছে, নগরীর ৩৩টি ওয়ার্ডের পরিবেশ ততই উত্তপ্ত হয়ে উঠছে। ক্ষমতাসীন আওয়ামী লীগের প্রার্থীর প্রভাব বিস্তার, জাতীয় পার্টির প্রার্থীর পক্ষে একজন প্রতিমন্ত্রীর আচরণবিধি লঙ্ঘন, কাউন্সিলর প্রার্থীদের হামলা-ভাঙচুর এবং একে অপরের অফিস পুড়িয়ে দেয়ার ঘটনায় উত্তপ্ততা অনেকগুণ বেড়ে গেছে। নির্বাচনে সেনাবাহিনী মোতায়েনের সিদ্ধান্ত না থাকায় ভোটের আগে এ পরিবেশ আরও সহিংসতায় রূপ নেয়ার আশঙ্কা করছে এলাকাবাসী। এতে সুষ্ঠু ভোটের পরিবেশ নিয়ে ভোটারদের মনে ভীতি তৈরি হচ্ছে। এমন নানা কারণে রসিক নির্বাচনে স্থানীয় প্রশাসনের দ্বিমুখী আচরণের অভিযোগ তুলেছে বিএনপি।